Document ID: /roh_data/filtered/fineweb-2-filterrobots_roh.jsonl.gz/46838

Causa las temperaturas chaudas s’ha furmada aua tranter la naiv frastga e la vetta da glatsch dal lai. Cun maschinas spezialas han ils emploiads da la Seeinfra SA sduvlà si la vetta sumegliond sco ch’ins fa cun la terra sin in er. Uschia sa collia l’aua meglier cun la naiv per schelar ad ina vetta cumpacta.
Per garantir la cursa per ils chavals han ins perfin fatg pli curt la pista. Quitads fan dentant anc las tendas. Surtut quella gronda da VIP nua che 400 persunas han lieu.
Almain duas fin d’emnas
Las ultimas lavurs per las cursas da White Turf fa la Seeinfra cun las maschinas da far pista Max e Moritz in sonda.
Durant las trais fin d’emnas dal White Turf visitan en media radund 36’000 persunas las cursas sin il lai. L’emprima dumengia da l’occurrenza era dentant crudada quest onn en l’aua causa temperaturas memia autas.